ยืนยันงบประมาณในการชดเชยเยียวยาผู้ประกันตนและผู้ประกอบการ ไม่ส่งผลกระทบต่อกองทุนประกันสังคม
นายนันทชัย ปัญญาสุรฤทธิ์ ผู้ตรวจราชการกรมสำนักงานประกันสังคม ในฐานะโฆษกสำนักงานประกันสังคม เปิดเผยถึงรายละเอียดมาตรการเยียวยาแรงงานและผู้ประกอบการ ที่ได้รับผลกระทบจากการระงับ หยุดกิจการชั่วคราว ในพื้นที่ 6 จังหวัดควบคุมเข้มงวดเป็นพิเศษ ประกอบด้วย กรุงเทพมหานคร นครปฐม สมุทรสาคร ปทุมธานี นนทบุรีและสมุทรปราการ เพื่อช่วยบรรเทาวิกฤตการแพร่ระบาดของโรคโควิด-19 ว่า ล่าสุดที่ประชุมคณะรัฐมนตรี มีมติอนุมัติเห็นชอบในหลักการ มาตรการช่วยเหลือเยียวยาแรงงานและผู้ประกอบการในกิจการก่อสร้าง กิจการที่พักแรมและบริการด้านอาหาร กิจการศิลปะ ความบันเทิง นันทนาการและกิจการด้านบริการอื่นๆ เช่น ร้านเสริมความงาม ร้านสปา ซักรีด ร้านซ่อมอุปกรณ์สื่อสาร อิเล็กทรอนิกส์ ฯลฯ หรือกิจการตามที่สำนักงานประกันสังคมกำหนด เป็นระยะเวลา 1 เดือน ตั้งแต่วันที่ 28 มิถุนายน ถึงวันที่ 27 กรกฎาคม 2564 ตามข้อกำหนดฉบับที่ 25 ของ ศบค. เบื้องต้นรัฐบาลได้จัดสรรงบประมาณจากเงินกู้จำนวน 4,000 ล้านบาท และงบประมาณของสำนักงานประกันสังคมอีก 3,500 ล้านบาท ดำเนินการเยียวยาแรงงานที่อยู่ในระบบประกันสังคม ตามหลักการของสำนักงานประกันสังคมกรณีปิดหรือให้หยุดกิจการจากเหตุสุดวิสัย จะได้รับเงินทดแทนจากการขาดรายได้ร้อยละ 50 ของค่าจ้างที่นำส่งประกันสังคม แต่ไม่เกิน 7,500 บาทต่อเดือน นอกจากนี้รัฐบาลจะจ่ายเงินชดเชยให้กับผู้ประกันตนเพิ่มเติมอีกรายละ 2,000 บาท ส่วนนายจ้างที่อยู่ในระบบประกันสังคมจะได้รับเงินเยียวยาจำนวน 3,000 บาทต่อลูกจ้าง 1 คน สูงสุดไม่เกิน 200 คน ส่วนผู้ที่อยู่นอกระบบประกันสังคม ในช่วงระยะเวลา 1 เดือนหลังจากนี้ กระทรวงแรงงานจะอำนวยความสะดวกให้เข้าสู่ระบบประกันสังคม โดยนายจ้างจะได้รับเงินชดเชยจำนวน 3,000 บาทต่อลูกจ้าง 1 คนที่อยู่ในบริษัท ในส่วนของลูกจ้างหากถือสัญชาติไทยจะได้รับเงินเยียวยา 2,000 บาทต่อราย แต่จะไม่ได้รับเงินชดเชยร้อยละ 50 จากฐานเงินเดือน ขณะที่ผู้ประกอบการร้านอาหารเครื่องดื่ม ที่ไม่สามารถขึ้นทะเบียนกับสำนักงานประกันสังคมได้ เนื่องจากไม่มีลูกจ้าง สามารถขอรับการช่วยเหลือผ่านแอปพลิเคชั่น “ถุงเงิน” ภายใต้โครงการคนละครึ่ง ได้ภายในระยะเวลา 1 เดือนจะได้รับเงินช่วยเหลือ 3,000 บาทเช่นกัน อย่างไรก็ตาม ระหว่างนี้ ขอความร่วมมือผู้ใช้แรงงาน ไม่เคลื่อนย้ายออกนอกพื้นที่พักแคมป์คนงาน เพื่อลดความเสี่ยงการแพร่ระบาดของโรคโควิด-19 สถานการณ์จะได้กลับเข้าสู่ภาวะปกติโดยเร็ว